
Ymateb yn feirniadol i erthygl, gan roi tystiolaeth o wybodaeth a dealltwriaeth gadarn o themâu sy’n gysylltiedig ag addysgu’r Gymraeg yn y sector cyfrwng Saesneg.

 
Mae’n amlwg bod sefyllfa dysgu ail-iaith yng Nghymru heddiw yn destun pryder fel y pwysleisia Lewis (2011) o fewn ei erthygl ‘Addysg Ddwyieithog yn yr unfed ganrif ar hugain.’ Trafodir pwysigrwydd o gael ‘bob unigolyn i fod yn hyderus ddwyieithog’ sy’n debyg i’r hyn a phwysleisia’r Athro Donaldson (2015) o fewn ei adroddiad trwy nodi dylai’r disgyblion gael ‘hyder a balchder yng Nghymru fel cenedl ddwyieithog.’ Yn amlwg cytuna Lewis (2011) bod angen hybu’r Gymraeg gan noda bod disgyblion nawr yn gadael yr ysgol heb y sgiliau priodol sydd angen arnynt ar gyfer y dyfodol. Mae hyn wedi achosi pryder yn y byd addysg gyda Llywodraeth Cymru (2017) nawr wedi lansio’r strategaeth Miliwn o Siaradwyr Cymraeg erbyn 2050. Mae’r strategaeth nid yn unig yn bwriadu i godi nifer y siaradwyr Cymraeg, ond mae’n ceisio creu amodau ffafriol i hybu defnydd yr iaith yn y gymdeithas. 

Dwyieithrwydd
Mae diffinio dwyieithrwydd yn anodd o ystyried bod niferoedd o ffyrdd i’w wneud. Sonia Lewis (2011) am y cymhlethdod o geisio diffinio dwyieithrwydd trwy gydnabod ‘yn llawn bod diffyg eglurder o ran yr hyn a olygir gan dermau megis ‘cyfrwng Cymraeg’ a ‘dwyieithrwydd’.’ Cytuna Stierer a Maybin (1994) gyda hyn trwy nodi ‘What is meant by ‘knowing’ a language is a matter of personal judgement’. Dengys hyn felly nad oes un diffiniad cywir o ddwyieithrwydd yn bodoli. Trafoda Freeman (1998: 2) yn ei llyfr taw’r diffiniad priodol ar gyfer dwyieithrwydd ydy ‘using two languages for instructional purposes.’ Yn debyg i hwn, diffinia Bloomfield (Hamers a Blanc, 2000) dwyieithrwydd fel y ‘control of two languages’. I raddau, mae’n bosibl cytuno gyda rain gan eu bod yn dangos dealltwriaeth o ddwy iaith, ond dadleua Macnamara (Hamers a Blanc, 2000) gyda hyn trwy ei ddiffinio fel ‘anyone who possesses a minimal competence in only one of the four language skills, listening comprehension, speaking, reading and writing in a language other than his mother tongue.’ 
Dadl glir arall a godwyd o fewn erthygl Lewis (2011) yw wir bwysigrwydd addysgu dwyieithrwydd o fewn ysgolion cynradd trwy nodi ‘Nid yw darpariaeth ddwyieithog bob amser yn sicrhau bod unigolyn yn datblygu i fod yn siaradwr dwyieithog.’ Os ydy hyn yn wir, mae’n bosib dadlau oes wir angen annog dwyieithrwydd o fewn ysgolion os nad ydy’r disgyblion yn defnyddio’r iaith ar ôl gadael yr ysgol? Mae’n bosib gweld nifer o resymau dros hyn ond un o’r rhai mwyaf a godwyd o ymchwil yw’r rhieni. Yn ôl ymchwil Palmer (2006, tud. 316) dwedodd 90% o athrawon ysgolion cynradd bod diffyg trafod gyda rhieni yn ffactor enfawr a effeithiwyd ar y disgyblion. Erbyn heddiw mae tua 70-80% o ddisgyblion ysgolion Cymraeg yn dod o gartrefi Saesneg, (Scott, 2016) felly gall hyn effeithio’n ddirfawr ar iaith y plentyn os nad yw ei rhieni yn siarad Cymraeg. Cytuna Harding-Esch a Riley (2003, tud. 44) gyda hyn wrth iddynt nodi ‘If a language no longer serves the child’s communicative needs he will not use it and if he doesn’t use it he will forget it, quickly and completely.’ Mae angen i rieni felly helpu eu plant i ddefnyddio’r iaith er mwyn achub yr iaith. Cydnabydda’ Lywodraeth Cymru (2016) bod y sgiliau Cymraeg yn isel felly wnaethant yn gyntaf lansio strategaeth Symud Cymru Ymlaen 2016-2021 gyda’r nod o ‘ddarparu mwy o swyddi o ansawdd gwell.’ Yna symudon nhw ymlaen gyda strategaeth fwy hirdymor a gyda mwy o bwyslais ar yr iaith Gymraeg sef ‘Cymraeg 2050- Miliwn o siaradwyr’ (Llywodraeth Cymru, 2017).
Yr unig ffordd o sicrhau llwyddiant gyda Strategaeth 2050 yw os oes diddordeb gan bobl, megis Richard Simcott (BBC Cymru, 2017) a ddwedodd ‘Dwi'n meddwl ei bod yn bwysig siarad gyda phobl mewn ieithoedd eraill yn eich ardal eich hun.’ Cytuna Vygotsky (Lyon, 1996, tud. 50) ‘children with two languages had a cognitive advantage.’  Ond ar y llaw arall, noda Baker (2011) mae bod yn ddwyieithog yn golygu bod ‘his intellectual and spiritual growth would not thereby be doubled, but halved” felly nad yw siarad ddwy iaith yn gwella sgiliau’r disgyblion sydd efallai’n pwysleisio nad oes pwrpas addysgu’r ail iaith. Cytuna Bialystok et al (2012) trwy ysgrifennu ‘learning two languages would be confusing’ ac efallai gall arwain at ganlyniadau is. Yn ôl ymchwil Harding- Esch a Riley (2003, tud. 43) ‘bilingual infants and children start speaking slightly later than monolinguals’ felly gall hyn eto fod yn ffactor negyddol o fod yn ddwyieithog.

Gwelwn fod ‘Adroddiadau Estyn ers rhai blynyddoedd wedi amlygu bod yna lai o arfer da mewn dysgu Cymraeg fel ail iaith o’i gymharu â̂ phynciau eraill.’ (Davies, 2013) Ond gwelodd Estyn (2012) fod Ysgol Gynradd Gymunedol Plascrug yng Ngheredigion yn enghraifft ragorol o hybu dwyieithrwydd gan eu bod yn ‘rhoi blaenoriaeth uchel i baratoi disgyblion i ddod yn rhan o gymdeithas ddwyieithog sy’n hyrwyddo’r defnydd o Gymraeg yn gryf.’ Yn gyffredinol mewn ysgolion cydnabydda’ Estyn (2002, tud. 6) ‘Ni wna disgyblion ddigon o gynnydd mewn Cymraeg fel ail iaith ac yn aml ni allant gynnal sgwrs yn y Gymraeg yng nghyfnod allweddol 2.’ Felly mae’n bosib fod Estyn yn gweld Ysgol Gynradd Gymunedol Plascrug fel y ffordd ymlaen ar gyfer y dyfodol a phetai bod pob ysgol yn gweithredu yn yr un modd, mae’n bosib y llwyddwn i weld miliwn o siaradwyr Cymraeg erbyn 2050. 

Trochi iaith
Caiff addysg drochi ei disgrifio fel un o’r dulliau cryfaf o addysgu ail iaith gan ei bod ‘yn anelu at atgyfnerthu ac ymestyn sgiliau iaith Gymraeg.’ (Lewis, 2011) Gwelwn o erthygl Lewis (2011) bod ‘cynnydd arwyddocaol’ wedi digwydd dros y trigain mlynedd diwethaf mewn ‘nifer y rhieni di-gymraeg sy’n dewis addysg drochi ar gyfer eu plant’ sydd yn dangos llwyddiant y dull. Gwelwn fod ‘rhaglenni trochi llwyddiannus wedi dylanwadu’n gadarnhaol ar addysg ddwyieithog ledled y byd’ trwy sicrhau bod plant yn dod yn rhugl, sonia Cummins (Lewis, 2011). Mae gan Cummins (1984) theori ddiddorol am ddatblygiad yr unigolyn wrth ddysgu ail iaith, a chaiff ei datblygu’n well gan ddefnyddio’r dull trochi. Sonnir am y ddau fath o sgiliau ieithyddol gall yr unigolyn ddatblygu wrth ddod yn rhugl megis BICS sef y defnydd pob dydd o iaith a CALP sef y defnydd o iaith academaidd. 
Gwelwyd ar flog Lingoo (2018) bod addysg drochi yn ffordd o gyflwyno’r iaith mewn sefyllfaoedd bob dydd i’w gwneud yn fwy pwrpasol. Mae trochi’r disgyblion hefyd yn caniatáu disgyblion i ddatblygu eu sgiliau’n fwy o gymharu â’r plant sydd heb gael eu trochi. (Heideman, 2004) Creda Chen (2018) ‘full immersion schools show students how to think globally’ ac mae hyn yn cyfateb ag un o ddibenion Donaldson (2015) sef dod ‘yn ddinasyddion egwyddorol, gwybodus yng Nghymru a’r byd.’  Ond er bod hyn wedi llwyddo i lawer o unigolion, mae’n rhaid ystyried nad oes digon o ffocws ar yr iaith ychwanegol. (Lewis, 2011) Sonia Pilz (2018) fod cyflogi athrawon sy’n ddigon gymwys yn yr iaith yn gallu bod yn broblem, heb sôn am ddiffyg hyder athrawon i addysgu’r Gymraeg. O ganlyniad i sefyllfaoedd fel hyn, mae cynlluniau cenedlaethol megis y Cynllun Sabothol i athrawon a chynorthwywyr er mwyn iddynt gael eu paratoi ar gyfer cyflwyno Cymraeg i ddisgyblion cynradd wedi iddynt ddychwelyd i’r ysgol ar ddiwedd y cwrs. Ceir enghraifft o hyn ym Mhrifysgol y Drindod Dewi Sant (2014).
Pwysleisia Heideman (2004) o ganlyniad i’r dull trochi nad oedd hi’n gallu sillafu’n dda iawn yn Saesneg gan nad oedd llawer o bwyslais ar yr iaith ychwanegol. Trafoda Zhao (2017) ‘I felt like I could watch my son’s English pre literacy skills slip away right in front of my eyes.’ Ond ar y llaw arall, anghytuna Jones (2012) â hyn trwy nodi ‘It doesn’t push any other information out of your brain’ felly creda nad yw trochi’r iaith yn lleihau sgiliau arall. 
Gwelir o brofiad personol ar brofiad addysgu, bod llawer o rieni yn gallu siarad yr iaith Gymraeg ond maent yn dewis i siarad â’u plant yn Saesneg gan eu bod yn teimlo’n fwy hyderus ynddo.  Gall hyn fod yn rheswm nad ydym yn clywed yr iaith Gymraeg ar yr iard chwarae, fel sonia Nation Cymru (2017) ‘In order for Welsh to be heard in school playgrounds.. you need to have children who speak Welsh at home.’ Mae’n bosib dadlau nad yw dylanwad y rhiant â chymaint o effaith o gymharu â disgyblion eraill, fel trafoda Chen (2018) ‘children learn far more from other kids than from any adult.’ Ond mae’n amlwg bod effaith rhieni yn flaenoriaeth i’r Llywodraeth gan fod cynlluniau megis gwersi Cymraeg i rieni disgyblion Mudiad Meithrin (2016) er mwyn iddynt allu cefnogi eu plant yn y cartref. 

Yn 2011, roedd 562,016 o siaradwyr Cymraeg yng Nghymru. (Llywodraeth Cymru, 2012) Wrth gymharu hwn gyda ffigwr o 1911, roedd 977,000 o siaradwyr Cymraeg sy’n dangos y gostyngiad enfawr. Gwelwn fod llawer mwy o bobl yn teithio gyda 1,050 o deithwyr sipsiwn yng Nghymru erbyn 2019, lle mae’n debygol nid oes diddordeb ganddyn nhw i ddysgu’r iaith (Llywodraeth Cymru, 2019) Rheswm arall o bosib dros yr ostyngiad yw "It could be that people when they leave education don't use Welsh in their day-to-day lives" (BBC News, 2012). 
Gwelwn o ymchwil Sheldrick (2015) ymatebodd 33% o bobl Cymru gan ddweud ni ddylai fod yn orfodol i ddisgyblion ddysgu Cymraeg yn yr ysgol. Mae’n bosib dadlau nad yw’r wybodaeth hyn yn deg gan nad ydyw’n nodi pwy ddwedodd hyn a ble maent yn byw. Gwelir o Gyfrifiad 2011 (National Statistics, 2012) mae dros 70% o breswylwyr sy’n byw yng Ngwynedd yn defnyddio’r iaith Gymraeg o gymharu â thref fel Pen y Bont gyda llai na 10% o bobl yn siarad yr iaith. Felly os daeth y wybodaeth o dref megis Pen y Bont, nid yw’r ystadegau’n ddibynadwy nac yn adlewyrchiad teg o’r darlun mawr. Ond gyda gobaith y strategaeth 2050 o godi nifer y siaradwyr, gobeithiwn weld ystadegau mwy cadarnhaol dros y 30 blwyddyn nesa mewn amgylchedd lle caiff pobl ddefnyddio’r Gymraeg yn haws. 
Gwahanu’r ieithoedd neu CLIL
Trafoda Lewis (2011) am ‘ddod ag ieithoedd at ei gilydd yn y dosbarth mewn ffordd lawer mwy rhyngweithiol’ yn hytrach na’r dull traddodiadol o wahanu’r ieithoedd. Sonia Garcia (2009) am gyflwyno’r gwaith trwy gyfrwng y ddwy iaith ‘mewn ffordd integredig a phwrpasol’ a thrwy wneud hyn byddai’n galluogi’r wers i lifo’n fwy esmwyth. Term a ddefnyddir am blethu’r ieithoedd yw CLIL a chreda Garcia (2009) fod angen symud y pwyslais i ffwrdd o wahanu’r ieithoedd er mwyn ceisio gwella sgiliau’r disgyblion. Ar un llaw gellir cytuno â’r dull traddodiadol o wahanu’r ieithoedd gan eu bod yn ‘hyrwyddo sgiliau gwybyddol y disgyblion’ os caiff eu haddysgu’n ‘ystyrlon a phwrpasol’. (Lewis, 2011) Ymchwiliodd Berens et al (2013) mewn i’r ddau fath o ddysgu a gwelodd fod cyfuno’r ieithoedd wedi gweithio’n fwy llwyddiannus mewn tasgau deall a thrafod. Ond gwelodd fod y dull traddodiadol o wahanu’r ieithoedd wedi darparu sgiliau darllen well. Dywed Hoff et al (2015) bod y defnydd o’r ddwy iaith wrth ochr a’i gilydd yn ffordd o ehangu’r iaith yn y cartref, ond awgryma Jacobson (Lewis, 2011) nad oes llawer o ymchwil i brofi bod dysgu dwy iaith ochr yn ochr yn manteisio’r disgyblion i gymharu â gwahanu’r ieithoedd. Ar y llaw arall, noda Garcia (2009) bod CLIL yw’r ffordd ymlaen er mwyn sicrhau bod y disgyblion yn datblygu’r sgiliau angenrheidiol ar gyfer y dyfodol. 
Nid y ffordd y caiff yr iaith ei dysgu yn unig sy’n bwysig, ond mae llawer o gymhlethdod ynglŷn â phryd yw’r amser gorau i gyflwyno’r ail iaith i’r plant. Trafoda Collier (2006) am waith Krashen sy’n credu dylai pob plentyn ddysgu ail iaith yn bump oed. Anghytuna Pinker (2004) trwy nodi taw chwech oed yw’r oedran gorau gan fod plant yn dysgu’n well yn gynharach mewn bywyd. Creda Lenneberg (London Translations, 2016) dylai disgyblion ddysgu’r ail iaith rhwng 2 ac 13 oed neu ‘the individual will never fully achieve a solid command of the language including its grammatical systems.’ Ond anghytuna Johnson a Newport (Hakuta et al, 2003, tud. 31) gan maent yn credu fod dysgu’n fwy effeithiol ymhellach ymlaen mewn bywyd. Felly mae ‘cymryd oedran y plentyn i ystyriaeth’ fel noda Romero a Parrino (Lewis, 2011) yn bwysig iawn er mwyn sicrhau eu bod nhw’n manteisio cymaint ag sy’n bosib heb gymhlethu gormod. 

‘Mae cyrhaeddiad isel mewn Cymraeg ail iaith wedi cael ei dderbyn fel y norm’ erbyn heddiw. (Davies, 2013) Gyda’r bwriad o ddileu termau megis mamiaith ac ail iaith, trafoda Llywodraeth Cymru (2017) am gael un continwwm iaith i arwain y dyfodol â miliwn o siaradwyr dwyieithog. Erbyn heddiw mae dros hanner poblogaeth y byd yn ddwyieithog. (Harding-Esch a Riley, 2003) Gyda 3.063 miliwn o bobl yn byw yng Nghymru yn 2011 (Cyfrifiad, 2011) a’r twf enfawr mewn addysg Gymraeg, mae angen ystyried y rhesymau dros gael 562,016 o siaradwyr Cymraeg yn unig. Trafodwyd y rhesymau posibl dros hyn ond nid yw’n amser i daflu’r bai, mae’n amser i’w rhannu. Trafoda Lewis (2011) ein bod yn debygol o weld llawer o newidiadau dros y blynyddoedd i ddod gyda phwyslais ar blethu’r ieithoedd a gobeithio gweld defnydd y Gymraeg yn ffynnu a thrwy gydweithio ac ymateb i’r newidiadau hyn, efallai fe fyddwn yn edrych ar ddyfodol llwyddiannus.

